Kamu bisa jelasin ke aku soal Muzium Warisan Melayu dalam bahasa melayu?

Kampus UPM Serdang telah sekian lama menjadi medan lakaran pencapaian terbaik UPM di dalam pelbagai bidang. Setelah sekian lama, UPM kini bakal meletakkan nama seiring dengan institusi pengajian tinggi lain di dalam pengajian warisan dan budaya menerusi penubuhan Muzium Warisan Melayu. Muzium Warisan Melayu ialah sebuah muzium yang terletak di Fakulti Bahasa Moden dan Komunikasi, Universiti Putra Malaysia, Serdang, Selangor.

Idea penubuhannya yang dicetuskan sendiri oleh Naib Canselor UPM, iaitu Prof Dato’ Dr Mohd Fauzi bin Ramlan menunjukkan betapa UPM kini serius menggembleng usaha pemuliharaan dan pemeliharaan warisan Melayu di negara ini. Penubuhan sebuah muzium dilihat sebagai suatu pendekatan yang tepat kerana umum mengetahui betapa peranan muzium adalah sebagai sebuah institusi pengajian tidak formal yang bukan sahaja memberi pendidikan kepada orang ramai, malah muzium mampu mendekati pelbagai lapisan masyarakat menerusi aktiviti-aktiviti pengembangan yang bersesuaian. Membuka pintunya secara tidak rasmi menerusi majlis pelancaran 'soft launching pada 8 April 2014, Muzium Warisan Melayu tidak pernah menoleh ke belakang lagi di dalam menyampaikan wadahnya sebagai jendela masa silam yang membawa orang ramai menjejak warisan bangsa Melayu yang semakin dilupakan.

Sehingga bulan Disember 2014, muzium ini telah menerima kunjungan tidak kurang daripada 25,000 orang yang terdiri daripada pengunjung tempatan dan tidak kurang juga pengunjung dari luar negara. Malah, kunjungan ke Muzium Warisan Melayu dijadikan agenda wajib bagi mahasiswa UPM yang mengikuti kursus-kursus tertentu seperti Tamadun Islam dan Tamadun Asia, Perbandingan Budaya, dan juga Pelancongan Warisan. Sebagai sebuah muzium yang ditadbir urus oleh sebuah institut pengajian tinggi, pendekatan yang diambil bagi muzium ini sedikit berbeza dengan muzium-muzium di luar sana, kerana muzium ini menekankan fungsinya sebagai institusi pengajian tidak formal, sama ada pembelajaran menerusi lawatan ke muzium, penyelidikan berteras akademik dan juga penganjuran program dan aktiviti yang bersifat mendidik masyarakat mengenai warisan Melayu.

Lokasi muzium yang strategik di laluan utama menghala ke pusat akademik kampus menjadikannya mudah diakses oleh pengunjung dari luar. Malah, terdapat kemudahan papan tanda yang memudahkan pengunjung menentukan lokasi muzium ini. Kemudahan lain yang boleh didapati di muzium ini termasuklah tandas awam, capaian WiFi percuma, pentas seni, laman warisan, dan juga warung yang menyediakan menu-menu tradisional Melayu.